Minister verwelkom ondersoek ná N3-brug ineenstortFoto: Verskaf. Joe Maswanganyi, die minister van vervoer, het ŉ forensiese ondersoek verwelkom om vas te stel wat die oorsaak was van die ongebruikte voetgangerbrug wat Woensdag in die vroeë oggendure op die N3-snelweg ineengestort het. Die ineenstorting het tot gevolg gehad dat die Geldenhuys-wisselaar en Van Buurenweg naby Germiston die hele dag in albei rigtings vir verkeer gesluit was. Die struktuur is gesloop, die puin is opgeruim en ŉ aanvanklike ondersoek is gedoen. Die pad is Donderdagoggend vroeg weer vir verkeer oopgestel. Die departement van vervoer het in ŉ verklaring gesê Maswanganyi prys die vinnige optrede en samewerking van die Suid-Afrikaanse Nasionale Padagentskap (Sanral), die Gautengse departement van paaie en vervoer en die Ekurhuleni-munisipaliteit vir hul hantering van die voorval. Die oorsaak van die ineenstorting is nog nie bekend gemaak nie. Die brug is in 1978 opgerig en is al ’n geruime tyd nie meer in gebruik nie. Maroela Media het vroeër berig vyf mense, onder wie ŉ sewejarige meisie, is in die voorval beseer. Een kritiek beseerde vrou is per mediese helikopter na die naaste hospitaal gehaas. Joe Maswanganyi, minister van vervoer, beplan om die toneel Donderdagoggend te besoek. Hy sal vergesel word deur ŉ lid van die Sanral-raad, Sanral se hoof uitvoerende beampte en ook senior amptenare van die Gautengse departement van paaie en vervoer.